**Kaujas organizācija Latvijas atbrīvošanai (KOLA)** bija pret padomju okupāciju vērsta nacionālās pretestības pagrīdes grupa, kas izveidojās 1940. gada maijā un pastāvēja līdz 1941. gada sākumam, kad to sagrāva padomju drošības iestādes. Tajā apvienojās ap 200 patriotu, kuri darbojās Rīgā, Jelgavā, Dobelē, Saldū, Tukumā un Daugavpilī. Viņiem bija sakari ar Igaunijas un Lietuvas pretestības kustībām.

Vēsture
-------

Pēc Otrā pasaules kara sākuma un Sarkanās armijas militāro bāzu izveides Latvijā 1940. gada maijā Saldus Kalnsētas parkā satikās politiskās policijas darbinieks Oto Lēģers un Saldus Lauksaimniecības tehnikuma audzēknis Teodors Gulbis. Viņi izstrādāja KOLA struktūru un uzdevumus un pēc Latvijas okupācijas saistījās ar Latviešu Nacionālo leģionu, Tēvijas sargu, Dzelzs gvardi. 
KOLA iesaistījās jaunietes no Rīgas Sarkanā Krusta medicīnas skolas. 
Jelgavas grupu vadīja Spodris Rozentāls, Saldus grupu Ādolfs Burkevics, Tukuma grupu Eduards Vītols, Dobeles grupu Herberts Traumanis. 1940. gada 7. oktobrī NKVD aģenti Kuldīgā apcietināja Oto Lēģeri. 1941. gada martā apcietināja Teodoru Gulbi un viņa dzīvoklī Kalnciema ielā 2a Rīgā arestēja Hariju Veisu, kuru pratināja Simons Šustins. Lietā ierakstīja šādu apsūdzību: "Harijs Veiss zinājis, ka ir tāda Kaujas organizācija Latvijas atbrīvošanai, bet par to nav ziņojis orgāniem".
Pēc Vācijas iebrukuma 1941. gada jūnijā apcietinātos KOLA biedrus no Centrālcietuma aizveda uz trim dažādiem Krievijas cietumiem. Viņus tiesāja Pievolgas kara apgabala, Astrahaņas un Staļingradas kara apgabala kara tribunāli. Hariju Veisu tiesāja Čkalovas apgabala «troika».

### Astrahaņā notiesātie

Astrahaņas cietumā slēgtās tiesas sēdēs no 1941. gada 4. novembra līdz 6. novembrim notiesāja deviņus KOLA grupas dalībniekus, septiņi tika nošauti 1941. gada 27. novembri: Jelgavas izpildu komitejas kontrolieris Voldis Utkins (1921-1941), Rīgas jūrskolas students Jurģis Gribovskis (1911-1941), Saldus ģimnāzijas audzēkņi Voldemārs Veiss (1920-1941) un Imants Lagzdiņš (1922-1941), zemnieks Kārlis Pilēģis (1912-1941), Kursīšu sargs Jānis Rācenis (1909-1941), LU students Visvaldis Bērziņš (1919-1941). Gulaga nometnēs tika ieslodzīti Saldus ģimnāzijas skolnieks Juris Rumbenieks (1923-), Daugavpils elektrometinātāju Fricis Hugo Golkāns (1908-).

### Soļiļeckā notiesātie

Pievolgas kara apgabala Kara tribunāla slēgtās sēdās notiesāja 17 KOLA biedrus, Teodors Jūlijs Gulbis Solileckas cietumā nomira pirms tiesas ar tuberkulozi 1941. gada 2. decembrī. 11 tika nošauti 1942. gada 28. aprīlī: LU studenti Voldemārs Mellups (1919-1942), Olafs Ozols (1919, Voldemārs Golkans (1920, strādnieki Kirils Iļjins (1919-1942) un Juris Aleksandrs Šteins (1920-1942), Saldus ģimnāzijas audzēkņi Juris Steināts (1921-1942), Oskars Kankālis (1922-1942), Ernests Voldemārs Zuža-Farnests (1920-1942), Imants Pētersons (1922-1942), Edgars Kravinskis (1922-1942), Jelgavas tehnikuma pasniedzējs Spodris Jūlijs Rozentāls (1918-1942), policists Jānis Vārpiņš (1900-1942).
Gulaga nometnēs tika ieslodzītas trīs Rīgas medmāsu skolas audzēknes Irma Krūmiņa (1919-), Anna Andersone (1919-), Aina Baltiņa (1920-), strādnieks Ēriks Golkans (1911-), saimnieks Nikolajs Ziedonis Veitlers (1913-).

Atsauces
--------

1. 1 2 3 4  PRETOŠANĀS KUSTĪBA "KOLA" no Ata Skalberga grāmatas "Ar ticību Latvijas saulei"